Meer stadsbeplanners benodig - Government - Erongo
02 December 2019 | Government
'n Gebrek aan stadsbeplanners is een van die uitdagings waneer dit by land ontwikkeling kom. Foto Leandrea Louw
’n Gebrek aan stadsbeplanners is ’n reuse-uitdaging vir die ontwikkeling van die land, met net nege geregistreerde professionele stadsbeplanners wat op die oomblik by plaaslike owerhede werk, terwyl vyf tans nog studeer.
Streeks- en plaaslike owerhede steun steeds op die private sektor as dit by stadsbeplanning kom, met net Swakopmund, Walvisbaai en Windhoek wat oor die dienste van voltydse stadsbeplanners beskik.
Die meeste dorp- en streeksrade het nie die finansiële vermoë om voltydse beplanners in diens te neem om hierdie funksies te verrig nie, en daarom word hierdie funksies aan private ondernemings uitgekontrakteer wanneer nuwe nedersettings ontwikkel word.
Die ministerie van stedelike en landelike ontwikkeling beskik slegs oor een geregistreerde professionele stads- en streekbeplanner.
Tydens die jaarlikse lenteskool van die Namibia Institute of Town and Regional Planners (NITRP) wat onlangs gehou is, het minister Peya Mushelenga hierdie situasie as kommerwekkend beskryf.
“Stads- en streekbeplanners het die verantwoordelikheid om toesig te hou oor stedelike beplanning en ontwikkeling regoor Namibië. Hulle is ook verantwoordelik vir die stigting van nuwe townships, aangesien hulle toesig hou oor ontwikkelings by plaaslike owerhede.
“Ek is verbaas die regering het net ’n paar geregistreerde professionele stads- en streeksbeplanners in diens. Dit wil voorkom asof ons van die private sektor afhanklik geraak het. Dit toon wel ’n sterk ondernemingsdinamika wat tot voordeel van alle Namibiërs kan wees.”
Mushelenga het gesê dat Namibië in 2000, net 27 geregistreerde professionele stadsbeplanners gehad het waarvan ses vir die regering gewerk het. “Vandag is daar meer mense in dié beroep, aangesien ons tans oor 57 professionele persone landwyd beskik en 25 aan die Namibiese Universiteit van Wetenskap en Tegnologie (NUST) en universiteite in Suid-Afrika studeer.”
2 months ago - 12 September 2019 | Government